จากประกาศของตลาดหลักทรัพย์แห่งประเทศไทย เลขที่ บจ/ป 22-01 เรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน พ.ศ. 2546
และประกาศของคณะกรรมการกำกับตลาดทุน เลขที่ ทจ. 21/2551
เรื่องหลักเกณฑ์ในการทำรายการที่เกี่ยวโยงกัน นั้น

สาระสำคัญโดยรวม ได้แบ่งเป็นบุคคลที่เกี่ยวโยงกัน และ ประเภทของรายการที่เกี่ยวโยงกัน
ซึ่งสามารถสรุปโดยสังเขปได้ดังนี้

รายการที่เกี่ยวโยงกัน

หมายถึง รายการระหว่างบริษัทจดทะเบียนหรือบริษัทย่อยกับบุคคลที่เกี่ยวโยงกันของบริษัทจดทะเบียน
หรือรายการระหว่างบริษัทย่อยกับบุคคลที่เกี่ยวโยงกันของบริษัทย่อย

บุคคลที่เกี่ยวโยงกัน

หมายถึง บุคคลที่เกี่ยวโยงกันตามประกาศคณะกรรมการตลาดหลักทรัพย์ เลขที่ บจ/ป 22-01
ซึ่งได้แก่

ผู้บริหาร ผู้ถือหุ้นใหญ่ ผู้มีอำนาจควบคุมของบริษัทจดทะเบียน
หรือผู้ที่มีความสัมพันธ์หรือมีส่วนได้เสียกับบุคคลดังกล่าว เป็นต้น
รวมถึงบุคคลที่มีความเกี่ยวข้องตามมาตรา 89/1 พระราชบัญญัติหลักทรัพย์และตลาดหลักทรัพย์
พ.ศ.2551 ซึ่งได้แก่ กรรมการที่มีอำนาจควบคุม คู่สมรส
บุตรหรือบุตรบุญธรรมที่ยังไม่บรรลุนิติภาวะของกรรมการ
รวมทั้งนิติบุคคลที่กรรมการหรือคู่สมรสหรือบุตรหรือบุตรบุญธรรมที่ยังไม่บรรลุนิติภาวะของกรรมการ
มีอำนาจควบคุมกิจการ

ประเภทของรายการที่เกี่ยวโยงกัน แบ่งออกเป็น 5 ประเภทใหญ่ๆ ดังนี้

1. รายการค้าที่เป็นธุรกิจปกติของบริษัท คือ รายการทางการค้าที่บริษัทจดทะเบียนหรือบริษัทย่อย
กระทำเป็นปกติเพื่อประกอบกิจการ/ การให้บริการ

2. รายการสนับสนุนธุรกิจปกติ คือ
รายการทางการค้าซึ่งบริษัทที่อยู่ในธุรกิจเดียวกันกับบริษัทจดทะเบียนหรือบริษัทย่อยมักกระทำเพื่อสนับสนุนรายการธุรกิจปกติของบริษัทตน

3. รายการเช่าหรือให้เช่าอสังหาริมทรัพย์ระยะสั้น คือ
รายการเช่าหรือให้เช่าอสังหาริมทรัพย์ที่มีอายุสัญญาไม่เกิน 3 ปี
และไม่สามารถแสดงได้ว่ามีเงื่อนไขการค้าทั่วไป

4. รายการเกี่ยวกับสินทรัพย์หรือบริการ คือ รายการได้มาหรือจำหน่ายไปซึ่งสินทรัพย์
และ/หรือสิทธิในการได้มาหรือจำหน่ายไปซึ่งสินทรัพย์ การเช่า/ ให้เช่าสินทรัพย์ การให้/
รับบริการ

5. รายการความช่วยเหลือทางการเงิน คือ
รายการที่บริษัทจดทะเบียนหรือบริษัทย่อยรับหรือให้ความช่วยเหลือทางการเงินกับบุคคลที่เกี่ยวโยงกัน

รายละเอียดรายการเกี่ยวโยง

เมื่อวันที่ 1 พฤศจิกายน 2551 บริษัท สุรพลฟู้ดส์ จำกัด (มหาชน)
ได้ทำรายการเกี่ยวโยงกันเกี่ยวกับการเช่าอาคารและบริการกับนางสรญา สรไกรกิติกูล โดยบริษัทฯ
ได้ต่ออายุสัญญาเช่าอาคารชุดเซ็นทรัลซิตี้บางนาทาวเวอร์ 1 ออฟฟิส ห้องชุดเลขที่ 1093/131
ถนนบางนาตราด แขวงบางนา เขตพระโขนง กรุงเทพฯ พื้นที่ประมาณ 333 ตารางเมตร
อายุสัญญา 2 ปี ตั้งแต่วันที่ 1 พฤศจิกายน 2551 ถึง วันที่ 31 ตุลาคม 2553

เนื่องจากบริษัทยังคงขยายตลาดในประเทศอย่างต่อเนื่อง
จึงจำเป็นต้องใช้สถานที่ดังกล่าวเป็นสถานที่ทำงานของบุคลากรด้านการขาย การตลาด
รวมทั้งฝ่ายพัฒนาธุรกิจ ซึ่งมีพนักงานจำนวนมาก
แต่สำนักงานที่จังหวัดสมุทรปราการมีพื้นที่ไม่เพียงพอต่อการรองรับบุคลากร
นอกจากนี้ยังช่วยให้การเดินทางติดต่อธุรกิจของลูกค้า ผู้มาติดต่อ และพนักงานมีความสะดวก
รวดเร็ว และคล่องตัว เนื่องจากอาคารสำนักแห่งนี้ อยู่ไม่ไกลจากศูนย์กลางธุรกิจ

นางสรญา สรไกรกิติกูล (นามสกุลเดิม ว่องวัฒนโรจน์)
มีความสัมพันธ์เป็นบุตรของผู้บริหารของบริษัท คือ นายสุรพล ว่องวัฒนโรจน์
ซึ่งดำรงตำแหน่งประธานเจ้าหน้าที่บริหาร และเป็นผู้ถือหุ้นรายใหญ่ของบริษัทฯ นอกจากนี้นางสรญา
สรไกรกิติกูล ยังเป็นผู้ถือหุ้นของบริษัท โดยถือหุ้นในบริษัท สุรพลฟู้ดส์ จำกัด (มหาชน) จำนวน
1,686,000 หุ้น คิดเป็นร้อยละ 0.62 ของจำนวนหุ้นที่จำหน่ายแล้วทั้งหมด

มูลค่ารวมของสิ่งตอบแทน หรือ มูลค่ารวมของรายการ เงื่อนไข อัตราดอกเบี้ย งวดการชำระ
และหลักประกัน มีดังต่อไปนี้

1. ค่าเช่ารวม 2,400,000 บาท โดยมีอัตราค่าเช่า คือ ระหว่างวันที่ 1 พฤศจิกายน 2551
ถึงวันที่ 31 ตุลาคม 2553 รวมระยะเวลา 2 ปี ชำระค่าเช่ารายเดือนๆ ละ 100,000 บาท

2. หลักประกันความเสียหาย และการปฏิบัติตามสัญญา เป็นจำนวนเงิน 190,000 บาท
(ซึ่งเงินจำนวนดังกล่าวจะได้รับคืนภายใน 30 วัน หลังจากสิ้นสุดสัญญาเช่า
ถ้าไม่มีความเสียหายใดๆ เกิดขึ้น)

3. มูลค่ารวมทั้งสิ้น 2,590,000 บาท

หลักเกณฑ์การกำหนดราคาค่าเช่า

บริษัทได้ต่ออายุสัญญาเช่าสำนักงานที่อาคารเซ็นทรัลซิตี้บางนาทาวเวอร์ 1 อีก 2 ปี
โดยยังคงอัตราค่าเช่าเท่าเดิม คือ เดือนละ 100,000 บาท ระยะเวลาเช่า 2 ปี
รวมเป็นค่าเช่าทั้งสิ้น 2,400,000 บาท
และเมื่อเปรียบเทียบกับราคาค่าเช่าของสำนักงานให้เช่าในอาคารเซ็นทรัลซิตี้บางนาทาวเวอร์
และสำนักงานให้เช่าอื่นๆ ในบริเวณใกล้เคียงกันแล้ว อัตราค่าเช่านี้ยังต่ำกว่าสำนักงานแห่งอื่น
ประกอบกับ ค่าบริการ สภาพอาคาร ตลอดจนทำเลที่ตั้งกับ
บริษัทเห็นว่าอาคารสำนักงานดังกล่าวมีความเหมาะสมมากที่สุด

เมื่อคำนวณมูลค่ารายการที่เกี่ยวโยงกันและเปรียบเทียบกับมูลค่าสินทรัพย์ที่มีตัวตนสุทธิ (ณ 30
มิถุนายน 2551) สรุปว่า ขนาดของรายการมีมูลค่า 0.22% ของมูลค่าสินทรัพย์ที่มีตัวตนสุทธิ
ซึ่งถือเป็นรายการที่เกี่ยวโยงกันขนาดกลาง

  รายการดังกล่าวเป็นรายการเกี่ยวโยงกันตามประกาศของตลาดหลักทรัพย์แห่งประเทศไทย เลขที่
  บจ/ป 22-01

เรื่องการเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน พ.ศ.
2546 และประกาศของคณะกรรมการกำกับตลาดทุน เลขที่ ทจ. 21/2551
เรื่องหลักเกณฑ์ในการทำรายการที่เกี่ยวโยงกัน
ประเภทรายการเกี่ยวกับรายการเช่าหรืออสังหาริมทรัพย์ระยะสั้น ระยะเวลาไม่เกิน 3 ปี
บริษัทจึงขอเปิดเผยข้อมูลต่อตลาดหลักทรัพย์แห่งประเทศไทย ตามหลักเกณฑ์ที่กำหนดไว้แล้ว
และในการต่ออายุสัญญาเช่าดังกล่าวได้รับการอนุมัติจากที่ประชุมคณะกรรมการบริษัทฯ ครั้งที่
4/2551 เมื่อวันที่ 14 สิงหาคม 2551 โดยมีกรรมการอิสระทุกท่านเข้าร่วมประชุม
และพิจารณาตามนโยบายการกำกับดูแลกิจการที่ดี